সাংস্কৃতিক মনা, ধৈর্যশীল, স্থিরচিত্তের বন্ধুবৎসল মানুষ ইসহাক হোসেন তালুকদার অত্যন্ত ধৈর্যের সাথে কৌশলে অণ্বোষায় এসব লেখা প্রকাশ করতেন এবং এলাকা ও দেশের বিভিন্ন স্থানে প্রকাশিত সাময়িকী পৌঁছানোর ব্যবস্থা করতেন। প্রকাশনার খরচ যোগাড় করতে তিনি আমাদের সাথে নিয়ে ঐ ম্যাগাজিন সমমনা পাঠকদের নিকট ঘুরে ঘুরে বিক্রি করতেন। তিনি একাধারে একজন ভাল লেখক, ভাল ফুটবল ও ভলিবল খেলোয়ার অপরদিকে এসব খেলায় জাজমেন্টের ক্ষেত্রে একজন ভাল রেফারিও ছিলেন। জ্ঞানপিপাসু এই মানুষটির ছিল জানার অদম্য আগ্রহ। তিনি যা জানতেন সঠিকভাবে জানতেন। তিনি রবীন্দ্র সংগীতের একজন অসম্ভব রকমের ভক্ত ও ভাল শিল্পী ছিলেন- তার গাওয়া রবীন্দ্র সংগীত ‘আজি বিজন ঘরে....., দুরদেশী সেই রাখাল ছেলে...., জীবন-মরণে সীমানা ছাড়িয়ে বন্ধু হে আমার রয়েছ দাঁড়ায়ে....’ তুমি রবে নীরবে হৃদয়ে মম......, নিপুনভাবে পরিবেশিত এসব গান আজো তদানিন্তন শ্রোতাদের অন্তরের রেকর্ড হয়ে আছে। বহুমাত্রিক গুণের অধিকারী ইসহাক হোসেন তালুকদার ছিলেন- দেশপ্রেমিক, সৎ, সত্যবাদী, উদার, পরপোকারী ও নিরাহংকার ব্যক্তি। তিনি কোন কাজ করার আগে উত্তমরূপে চিন্তা করে সিদ্ধান্ত নিতেন এবং যা করতে চাইতেন তা করেই ক্ষান্ত হতেন। জীবনে কখনো তিনি কোন অবস্থাতেই সঠিক সিদ্ধান্ত থেকে সরে আসেননি। সত্য ও ন্যায় প্রতিষ্ঠায় তিনি ছিলেন এলাকায় অনুস্মরণীয় ব্যক্তিত্ব।